Document ID: 31994L0002

Direktiva Komisije 94/2/ES
z dne 21. januarja 1994
o izvajanju Direktive Sveta 92/75/EGS v zvezi z energijskim označevanjem električnih hladilnikov, zamrzovalnikov in njihovih kombinacij
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/75/EGS z dne 22. septembra 1992 o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku [1], zlasti členov 9 in 12 direktive,
ker Direktiva 92/75/EGS nalaga Komisiji sprejetje izvedbene direktive v zvezi z gospodinjskimi aparati, skupaj s hladilniki, zamrzovalniki in njihovimi kombinacijami;
ker predstavlja poraba gospodinjskih električnih hladilnikov, zamrzovalnikov in njihovih kombinacij pomemben delež porabe vse električne energije; ker so pri teh strojih možnosti za zmanjševanje porabe energije znatne;
ker standard CEN (Evropskega odbora za standardizacijo) EN 153 določa način merjenja porabe energije hladilnikov, zamrzovalnikov in njihovih kombinacij;
ker Skupnost, ki potrjuje svoje zanimanje za mednarodni standardizacijski sistem, s katerim se lahko izdelajo standardi, ki jih dejansko uporabljajo vsi partnerji v mednarodni trgovini, in izpolnijo zahteve politike Skupnosti, poziva evropske organizacije za standardizacijo, da še naprej sodelujejo z mednarodnimi organizacijami za standardizacijo;
ker sta Evropski odbor za standardizacijo in Evropski odbor za standardizacijo v elektrotehniki (Cenelec) priznana kot organa, pristojna za sprejemanje usklajenih standardov v skladu s splošnimi smernicami sodelovanja med Komisijo in njima, podpisanimi 13. novembra 1984; ker je po tej direktivi usklajeni standard tehnična specifikacija (evropski standard ali usklajevalni dokument), ki jo je sprejel CEN ali Cenelec na podlagi odstopa (pooblastila) Komisije v skladu z določbami Direktive Sveta 83/189/EGS z dne 28. marca 1983 o določitvi postopka zagotavljanja informacij na področju tehničnih standardov in predpisov, [2]kakor je bila nazadnje spremenjena z Odločbo Komisije 92/400/EGS, [3]in na podlagi omenjenih splošnih smernic;
ker so ukrepi, ki so določeni v tej direktivi, v skladu z mnenjem odbora, omenjenega v členu 10 Direktive 92/75/EGS,
SPREJELA NASLEDNJO DIREKTIVO:
Člen 1
1. Ta direktiva se uporablja za gospodinjske hladilnike, omare za shranjevanje zamrznjene hrane, zamrzovalnike za hrano in njihove kombinacije, napajane iz električnega omrežja. Ne uporablja se za aparate, ki lahko uporabljajo tudi druge vire energije, kot so akumulatorske baterije.
2. Podatki, zahtevani v tej direktivi, morajo biti izmerjeni v skladu z EN 153 iz maja 1990 ali z usklajenimi standardi, katerih referenčne številke so objavljene v Uradnem listu Evropskih skupnosti in za katere so države članice objavile referenčne številke nacionalnih standardov, ki prenašajo zgoraj omenjene usklajene standarde. Podatki, ki se nanašajo na hrup, se, če je to primerno, merijo v skladu z Direktivo Sveta 86/594/EGS. [4]
3. Usklajeni standardi, navedeni v odstavku 2, morajo biti zasnovani po pooblastilu Komisije v skladu z Direktivo 83/189/EGS.
4. Pomen izrazov "trgovec", "dobavitelj", "podatkovna kartica" in "dodatne informacije" je določen v členu 1(4) Direktive 92/75/EGS.
Člen 2
1. Tehnična dokumentacija, navedena v členu 2(3) Direktive 92/75/EGS, vsebuje:
- ime in naslov dobavitelja,
- splošen opis aparata, ki zadostuje za njegovo prepoznavanje,
- podatke o glavnih konstrukcijskih značilnostih modela in zlasti tistih, ki opazno vplivajo na njegovo porabo energije, vključno z ustreznimi risbami,
- poročila o ustreznih preskusih, opravljenih po standardih, navedenih v členu 1(2) te Direktive,
- morebitna navodila za uporabo.
2. Aparati, ki jih obravnava ta direktiva, so razdeljeni v "razrede", opisane v Prilogi IV.
3. Nalepka, navedena v členu 2(1) Direktive 92/75/EGS, je natančno določena v Prilogi I k tej direktivi. Namesti se na zunanji sprednji ali zgornji del aparata tako, da je jasno vidna in ni prikrita.
4. Vsebina in oblika podatkovne kartice, navedene v tretji alinei člena 2(1) Direktive 92/75/EGS, sta določeni v Prilogi II k tej direktivi.
5. V okoliščinah, ki so naštete v členu 5 Direktive 92/75/EGS, in kadar se prodaja, najem ali nakup na obroke ponuja v tiskovinah, kot je katalog za naročilo po pošti, mora ta tiskovina vsebovati vse podatke, določene v Prilogi III k tej direktivi.
6. Razred energetske učinkovitosti aparata je določen v Prilogi V.
Člen 3
Države članice sprejmejo vse potrebne ukrepe za zagotovitev, da dobavitelji in trgovci s sedežem na njihovem ozemlju izpolnjujejo svoje obveznosti, ki izhajajo iz te direktive.
Člen 4
1. Države članice sprejmejo in objavijo predpise, potrebne za uveljavitev te direktive, do 31. decembra 1994. O tem takoj obvestijo Komisijo. Te predpise začnejo uporabljati 1. januarja 1995.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila predpisov nacionalne zakonodaje, sprejete na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 21. januarja 1994

Labels: 1
14
20
7
3